ຫລວງ​ພະ​ບາງ​ ​ຖືກເລືອກເປັນ​ ຈຸດໝາຍ​ປາຍທາງ​ ອັນດັບ 1 ຂອງນັກ​ທ່ອງ​ທ່ຽວ ອີກຄັ້ງໜຶ່ງ
ລາວຄາດໝາຍ​ວ່າ​ ຈະ​ມີ​ຊາວ​ຕ່າງ​ຊາດ ​ເຖິງ 4 ລ້ານ​ກວ່າ​ຄົນ ທີ່​ເຂົ້າມາ​ທ້ອງທ່ຽວຢ້ຽມຢາມ ​ ເພາະ​ວ່າ​ລາວ​ຍັງ​ໄດ້​ຖືກ​ຈັດ​ ໃຫ້​ຢູ່​ອັນ​ດັບ 8 ​ໃນ​ຖານະ​ປະ​ເທດ ​ທີ່​ໜ້າ​ທ່ອງ​ທ່ຽວ​ທີ່​ສຸດ.
ເມືອງມໍລະດົກໂລກ ຫລວງພະບາງ ໄດ້ຮັບຄະແນນເປັນອັນດັບ 1 ໃນຖານະເມືອງ ທີ່ນັກທ່ອງທ່ຽວຊາວຕ່າງຊາດ ຢາກຈະເດີນ ທາງໄປທ່ອງທ່ຽວຫຼາຍທີ່ສຸດໃນໂລກ ສຳຫລັບໃນປີ 2015 ນີ້ Wanderlus Magazine ຊຶ່ງເປັນວາລະສານດ້ານການທ່ອງທ່ຽວຊັ້ນນຳ ຂອງໂລກ ໃນ ປະເທດອັງກິດ ສະເໜີລາຍງານວ່າ ບັນດາສະມາຊິກຂອງວາລະສານໄດ້ຈັດໃຫ້ ເມືອງ ມໍລະດົກໂລກຫລວງພະບາງ ເປັນເມືອງທີ່ໜ້າທ່ອງທ່ຽວທີ່ສຸດອັນດັບ 1 ຂອງໂລກ ໃນປີ 2015 ນີ້ ດ້ວຍຄະແນນ ທີ່ຄິດເປັນອັດຕາສະເລ່ຍ 97 14 ເປີເຊັນ ຂອງຈຳນວນສະມາ ຊິກທັງໝົດ ທີ່ໄດ້ປະກອບຄວາມເຫັນເຂົ້າໃນການສຳຫລວດ ເມື່ອທ້າຍປີທີ່ຜ່ານມາ ສ່ວນ ອັນດັບທີ 2 ແລະທີ 3 ກໍຄືເມືອງພຸກາມ ໃນສະຫະພາບມຽນມາ ແລະ ນະຄອນຫລວງ Stockholm ຂອງປະເທດສະວີເດັນ ທີ່ໄດ້ຮັບຄະແນນ ຄິດເປັນອັດຕາສະເລ່ຍ 95 ເປີເຊັນ ແລະ 94 74 ເປີເຊັນ ຕາມລຳດັບ ໂດຍການຈັດອັນດັບດັ່ງກ່າວນີ້ ນັບເປັນອີກຄັ້ງໜຶ່ງ ທີ່ເມືອງມໍລະດົກໂລກຫລວງພະບາງ ໄດ້ຮັບການຈັດອັນດັບໃຫ້ເປັນເມືອງ ທີ່ໜ້າທ່ອງທ່ຽວທີ່ສຸດໃນໂລກ ຫຼັງຈາກທີ່ໄດ້ເສຍແຊ້ມ ໄປໃຫ້ເມືອງພຸກາມ ເມື່ອປີ 2014 ຫາກແຕ່ກໍຖືເປັນສະພາບການ ປົກກະຕິໄປແລ້ວ ເພາະວ່າ ເມືອງຫລວງພະບາງເຄີຍຄອງແຊ້ມມາແລ້ວ ໃນຊ່ວງປີ 2006-2008 ກ່ອນຈະເສຍແຊ້ມ ແຕ່ ກໍຍັງຄົງຢູ່ໃນ 10 ເມືອງທີ່ໜ້າທ່ອງທ່ຽວທີ່ສຸດໃນໂລກ ໃນປີ 2009 ແລ້ວກັບຄືນມາຄອງແຊ້ມ ໃນຊ່ວງປີ 2010-2012 ແລະມີພຽງໃນປີ 2013 ເທົ່ານັ້ນ ທີ່ເມືອງຫລວງພະບາງໄດ້ຫລຸດ ຈາກ 10 ອັນດັບ ຂອງເມືອງທີ່ໜ້າທ່ອງທ່ຽວທີ່ສຸດໃນໂລກ ໂດຍການທີ່ເມືອງຫລວງພະບາງໄດ້ເປັນຈຸດໝາຍປາຍທາງ ທີ່ໜ້າທ່ອງທ່ຽວທີ່ສຸດໃນໂລກ ດັ່ງກ່າວນີ້ ກໍໄດ້ເປັນຜົນເຮັດໃຫ້ມີຊາວຕ່າງຊາດເດີນທາງເຂົ້າມາທ່ອງທ່ຽວ ໃນເມືອງມໍລະ ດົກໂລກແຫ່ງນີ້ ເພີ້ມຂຶ້ນທຸກປີເຊັ່ນດຽວກັນ ໂດຍມີຊາວຕ່າງຊາດຫຼາຍກວ່າ 343,000 ຄົນ ທີ່ເດີນທາງມາທ່ອງທ່ຽວເມືອງຫລວງພະບາງໃນປີ 2013 ແລະເພີ້ມຂຶ້ນເປັນຫຼາຍກວ່າ 350,000 ຄົນໃນປີ 2014 ຫາກແຕ່ວ່າການທີ່ມີນັກທ່ອງທ່ຽວເພີ້ມຂຶ້ນຢ່າງຕໍ່ເນື່ອງດັ່ງກ່າວ ກໍເຮັດໃຫ້ທາງການລາວຢ້ານວ່າ ຈະສົ່ງຜົນກະທົບຕໍ່ຮີດຄອງອັນ ດີງາມຂອງແຂວງ ຢ່າງຫລີກລ້ຽງບໍ່ໄດ້ ຈຶ່ງໄດ້ລົນນະລົງ ເພື່ອໃຫ້ ປະຊາຊົນປະກອບສ່ວນເຂົ້າ ໃນການຮັກສາຮີດຄອງປະເພນີອັນ ດີງາມຢ່າງກວ້າງຂວາງ ໃນຕະຫລອດລະຍະຜ່ານມາ ດັ່ງທີ່ທ່ານ ຄຳແພງ ໄຊສົມແພງ ເຈົ້າແຂວງ ແລະ ເລຂາພັກ ແຂວງ ຫລວງພະບາງໄດ້ໃຫ້ການຊີ້ແຈງວ່າ: ທາງດ້ານກະຊວງຖະແຫລງຂ່າວ ວັດທະນະທຳ ແລະທ່ອງທ່ຽວ ລາຍງານວ່າ ໃນປີ 2013 ມີນັກທ່ອງທ່ຽວຊາວຕ່າງຊາດເດີນທາງເຂົ້າມາໃນລາວ ຫຼາຍກວ່າ 3 ລ້ານ 7 ແສນຄົນ ແລະ ເພີ້ມຂຶ້ນເປັນຫຼາຍກວ່າ 3 ລ້ານ 8 ແສນຄົນ ໃນປີ 2014 ສ່ວນໃນປີ 2015 ນີ້ ກໍຄາດ ໝາຍວ່າ ຈະມີຊາວຕ່າງຊາດເຖິງ 4 ລ້ານກວ່າຄົນ ທີ່ຈະເດີນທາງເຂົ້າມາໃນລາວ ເນື່ອງຈາກວ່າລາວຍັງໄດ້ຖືກຈັດໃຫ້ຢູ່ອັນດັບ 8 ໃນຖານະປະເທດທີ່ໜ້າທ່ອງທ່ຽວທີ່ສຸດ ຂອງໂລກໃນປີ 2015 ນີ້ອີກດ້ວຍ ແຕ່ຢ່າງໃດກໍຕາມ ນັກທ່ອງທ່ຽວທີ່ເດີນທາງເຂົ້າມາທ່ອງທ່ຽວ ໃນລາວຫຼາຍທີ່ສຸດ ກໍຍັງເປັນ ບັນດານັກທ່ອງທ່ຽວຈາກປະເທດສະມາຊິກ ໃນກຸ່ມອາຊ່ຽນດ້ວຍກັນ ທີ່ມີຈຳນວນຫຼາຍ ກວ່າ 3 ລ້ານ 2 ແສນຄົນ ໃນປີ 2014 ໂດຍເພີ້ມຂຶ້ນຈາກ 2 ລ້ານ 7 ແສນກວ່າຄົນໃນປີ 2012 ທັງຍັງເພີ້ມຂຶ້ນເກີນກວ່າ 3 ເທົ້າຕົວ ເມື່ອທຽບໃສ່ກັບປີ 2006 ທີ່ມີນັກທ່ອງທ່ຽວຈາກອາຊ່ຽນດ້ວຍກັນພຽງແຕ່ 9 ແສນກວ່າຄົນເທົ່ານັ້ນ ທີ່ເດີນທາງເຂົ້າມາທ່ອງທ່ຽວໃນລາວໃນປີ 2006 ດັ່ງກ່າວ ສ່ວນນັກທ່ອງທ່ຽວ ຈາກພູມິພາກອື່ນ ກໍເດີນທາງເຂົ້າມາທ່ອງທ່ຽວໃນລາວ ເພີ້ມຂຶ້ນຢ່າງຕໍ່ ເນື່ອງ ເຊັ່ນດຽວກັນນັ້ນ ກໍມີທັງນັກທ່ອງທ່ຽວຈາກຢູໂຣບ ແລະສະຫະລັດອາເມຣິກາ ຫາກ ແຕ່ທີ່ຖືວ່າເດີນທາງເຂົ້າມາທ່ອງທ່ຽວໃນລາວຫຼາຍທີ່ສຸດ ໃນລະຍະ 10 ກວ່າປີມານີ້ ກໍແມ່ນ ນັກທ່ອງທ່ຽວຈາກໄທ ແລະສາເຫດສຳຄັນທີ່ເຮັດໃຫ້ນັກທ່ອງທ່ຽວ ເດີນທາງເຂົ້າມາໃນລາວ ຫຼາຍຂຶ້ນນັ້ນ ທ່ານບໍ່ແສງຄຳ ວົງດາລາ ລັດຖະມົນຕີວ່າການ ກະຊວງຖະແຫລງຂ່າວ ວັດທະ ນະທຳ ແລະທ່ອງທ່ຽວ ກໍໃຫ້ການຢືນຢັນວ່າ ເປັນຍ້ອນການພັດທະນາພາກບໍລິການແລະ ທ່ອງທ່ຽວໃນລາວ ທີ່ກ້າວໄປສູ່ລະດັບມາດຕະຖານສາກົນຫຼາຍຂຶ້ນ ຢ່າງຕໍ່ເນື່ອງນັ້ນເອງ